Document ID: 32014D0237

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 24ης Απριλίου 2014 σχετικά με μέτρα για την πρόληψη της εισαγωγής και της διασποράς στην Ένωση επιβλαβών οργανισμών όσον αφορά ορισμένα φρούτα και λαχανικά προέλευσης Ινδίας [κοινοποιηθείσα υπό τον αριθμό C(2014) 2601] (2014/237/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη περίοδος, Εκτιμώντας τα ακόλουθα: (1) Οι φυτοϋγειονομικοί έλεγχοι που πραγματοποιήθηκαν από τα κράτη μέλη στις αποστολές ορισμένων φυτών και φυτικών προϊόντων προέλευσης Ινδίας οδήγησαν σε υψηλό αριθμό κατασχέσεων λόγω της παρουσίας επιβλαβών οργανισμών, κυρίως Tephritidae (είδη εκτός Ευρώπης), Thrips palmi Karny ή Bemisia tabaci Genn. Ο αριθμός των αποστολών από την Ινδία στην Ένωση που κατάσχονται λόγω επιβλαβών οργανισμών έχει εμφανίσει ανοδική τάση από το 2010. Οι περισσότερες κατασχέσεις αφορούν φυτά του είδους Colocasia Schott εκτός από σπόρους και ρίζες, καθώς και φυτά των ειδών Mangifera L., Momordica L., Solanum melongena L. και Trichosanthes L. εκτός από σπόρους (εφεξής «συγκεκριμένα εμπορεύματα»). (2) Κατά τη διάρκεια ελέγχων που πραγματοποίησε η Επιτροπή στην Ινδία, ιδίως κατά τα έτη 2010 και 2013, διαπιστώθηκαν ελλείψεις στο σύστημα πιστοποίησης φυτοϋγειονομικών εξαγωγών. Παρά τις διαβεβαιώσεις και τα μέτρα που έλαβε η Ινδία, ο αριθμός των κατασχέσεων αυξήθηκε περαιτέρω το 2013. (3) Με βάση τα αποτελέσματα αυτών των ελέγχων και τον αριθμό των κατασχέσεων, συνάχθηκε το συμπέρασμα ότι τα ισχύοντα μέτρα φυτοϋγειονομικής διασφάλισης που ακολουθεί η Ινδία δεν επαρκούν για να διασφαλίσουν ότι οι αποστολές είναι απαλλαγμένες από επιβλαβείς οργανισμούς, ή να αντιμετωπίσουν τον κίνδυνο εισαγωγής επιβλαβών οργανισμών στην Ένωση μέσω της εισαγωγής των συγκεκριμένων εμπορευμάτων. (4) Θα πρέπει να ληφθούν μέτρα για την αντιμετώπιση του κινδύνου που ενέχει η εισαγωγή στην Ένωση των συγκεκριμένων εμπορευμάτων προέλευσης Ινδίας. Κατά συνέπεια, θα πρέπει να απαγορευτεί η εισαγωγή στην Ένωση των συγκεκριμένων εμπορευμάτων προέλευσης Ινδίας. (5) Τα μέτρα θα πρέπει να παραμείνουν σε ισχύ έως τις 31 Δεκεμβρίου 2015, προκειμένου να αντιμετωπιστεί ο τρέχων κίνδυνος εισαγωγής και, παράλληλα, να δοθεί η δυνατότητα στην Ινδία να αναβαθμίσει το σύστημα πιστοποίησής της. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Απαγορεύεται η εισαγωγή στην Ένωση φυτών του είδους Colocasia Schott εκτός από σπόρους και ρίζες, καθώς και φυτών των ειδών Mangifera L., Momordica L., Solanum melongena L. και Trichosanthes L. εκτός από σπόρους, προέλευσης Ινδίας. Άρθρο 2 Η παρούσα απόφαση παύει να ισχύει στις 31 Δεκεμβρίου 2015. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 24 Απριλίου 2014.

Classification Labels:
103
100
99
986
703
36
2394

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2488
2723
2442
2825
3584
8367
2848
614
2014
3156
c_964c9649
11

EuroVoc IDs (Expanded): 2488
2723
2442
2825
3584
8367
2848
614
2014
3156
c_964c9649
11

Dataset Source: meu

Split: test